উগান্ডা প্রিমিয়ার লিগ
উগান্ডা প্রিমিয়ার লিগ (ইংরেজি: Uganda Premier League; পৃষ্ঠপোষকজনিত কারণে স্টারটাইমস উগান্ডা প্রিমিয়ার লিগ নামের পাশাপাশি সংক্ষেপে ইউপিএল নামে পরিচিত) হচ্ছে উগান্ডা ফুটবল অ্যাসোসিয়েশন কর্তৃক উগান্ডার পেশাদার ফুটবল ক্লাবগুলোর মধ্যকার আয়োজিত উগান্ডীয় ফুটবল লিগ পদ্ধতির শীর্ষ স্তরের পেশাদার ফুটবল লিগ। এই লিগে উগান্ডার সর্বমোট ১৬টি পেশাদার ফুটবল ক্লাব উগান্ডীয় ক্লাব পর্যায়ের শ্রেষ্ঠত্ব অর্জনের জন্য প্রতিদ্বন্দ্বিতা করে। ১৯৬৮ সালে প্রতিষ্ঠার পর থেকে উগান্ডা প্রিমিয়ার লিগে এপর্যন্ত অসংখ্য দল প্রতিদ্বন্দ্বিতা করেছে, যার মধ্য হতে মাত্র ১১টি ক্লাব এই লিগের শিরোপা জয়লাভ করেছে এবং সাতটি ক্লাব একাধিকবার জয়লাভ করেছে। ভিলা এই লিগের ইতিহাসের সবচেয়ে সফল ক্লাব, যারা সর্বমোট ১৬টি শিরোপা জয়লাভ করার পাশাপাশি সাত বার রানার-আপ হয়েছে। দ্বিতীয় স্থানে রয়েছে কাম্পালা ক্যাপিটাল সিটি অথোরিটি, যারা এপর্যন্ত তেরো বার এবং তৃতীয় স্থানে রয়েছে ক্লাব এক্সপ্রেস, যারা এপর্যন্ত সাত বার শিরোপা জয়লাভ করেছে। বর্তমান চ্যাম্পিয়ন ভাইপার্স ২০২২–২৩ মৌসুমে ৫৩ পয়েন্ট অর্জন করে ক্লাবের ইতিহাসে ৬ষ্ঠ বারের মতো উগান্ডা প্রিমিয়ার লিগের শিরোপা ঘরে তুলতে সক্ষম হয়েছিল; উক্ত মৌসুমে চ্যাম্পিয়ন ভাইপার্সের সমান পয়েন্ট অর্জন করেও গোল পার্থক্যের কারণে কাম্পালা ক্যাপিটাল সিটি অথোরিটি রানার-আপ হয়েছিল।